Gun Ghaol

Is banna Albanach miotal trom é Gun Ghaol (GA: "gan ghrá") atá tar éis cáil a bhaint amach mar an gcéad bhanna metalcore ar domhain a chasann i nGaeilge na hAlban. Tá lucht éisteachta mór go maith bainte amach acu lena gcuid ceoil atá lán fuinnimh buile amhail falla fothraim.

 Stair 
Thosaigh Gun Ghaol amach mar thionscadal aonair de chuid Colin Stone nuair a thosaigh sé ag cur físeáin suas ar na meáin shóisialta mar fhreagairt ar ghairm chun gnímh ó Mhód Náisiúnta na hAlban sa bhliain 2022. Níor fada go raibh na scórtha mílte amharc faighte acu, rud a chuir ina luí air go bhfuil tóir ar a leithéid mar cheol, in Albain agus thar sáile.

Deir Stone go bhfuil a chroí istigh sa chineál seo ceoil ó bhí sé ag fás aníos agus go bhfuil saorghlanadh mothúchánach le fáil san éisteacht leis agus ina chruthú. D'fhoghlaim sé na scileanna le himeacht na mblianta ach níor thaitin an toradh leis go dtí gur thosaigh sé á scríobh i nGaeilge na hAlban, teanga a mháthair. Tugann sé le fios go bhfuil sé ag iarraidh cur le héagsúlacht na seánraí i gceol Ghaeilge na hAlban.

 Leum 
Tháinig céad albam Ghun Ghaol amach i mí Dheireadh Fómhair 2024. Bhí 10 dtraic i Leum agus b'é Stone a scríobh, a mheasc, agus a mháistrigh é. Le cloisteáil air bhí toradh chomhoibre le ceoltóirí eile .i. an mbanna rac BALACH a chananns sa teanga chéanna, an banna miotal ón bhFionnlann Lowhill, chomh maith le caimeo ón iomrascálaí Mick Foley fiú amháin. Tháinig an t-albam amach agus an Mód ar siúl san Óban. Le cloisteáil air tá leagan den amhrán cáiliúil faoi thabhairt Lia Fáil go hAlbain, "Òran na Cloiche", arna chanadh ag nia óg Stone. 

 Fás agus casadh beo 
Fógraíodh in Aibreán 2025 go raibh fás tar éis teacht ar an mbanna agus ceathrar páirteach ann feasta. An t-ilionstraimí Paul Martin (Hò-rò, Calum MacPhail, Josie Duncan, Scott C. Park srl.) atá ar an ngiotár, le Stuart Bradley ar na drumaí, agus Finlay Cable ar an dord (beirt a bhí páirteach sa bhanna rac mata Greater the Divide roimhe). Is i nGlaschú atá an banna lonnaithe.

Bhí Gun Ghaol le feiceáil ag Féile Tartan Heart i mBaile an Druim, gar d'Inbhear Nis. Tuairiscíodh gurb iadsan an seit ba throime i rith na féile agus cur i láthair fíochmhar a thugadar uathu ann. Chuir BBC Alba tuairisc ina dtaobh ar an teilifís.

Eisíodh Sgrios, an chéad EP dar chruthaigh an banna le chéile, i mí Lúnasa 2025. B'é Kieran Smith léiritheoir an EP, fear atá lonnaithe i nDùn Dèagh agus a rinne obair le To Kill Achilles agus Bitterwood cheana. Sula raibh teacht ar an EP féin, éisteadh le singlí uaidh na mílte móra babhta ar Spotify, chomh maith le hAmazing Radio agus an stáisiún Breatnach Radio Wigwam, agus bhí os cionn 17,000 leantóir ag an mbanna ar YouTube. Deir an banna gur albam gruama atá ann, m.sh. go mbaineann "Rabhadh" le ceannairí nach bhfuil ag déanamh dada faoi chinedhíothú, ach gur maith an léiriú é sin ar an domhain mar atá. Dar le léirmheastóir amháin, tá éagsúlacht áirithe idir na hamhráin. Tús pléascadh is ea Suidh Sìos m.sh., a bhfuil fuaim úr nua-aoiseach leis, le casadh nu-mhiotail ann a thugann preabadh sa bhreis dó. Más í an Ghaeilge a tharraingeos d'aird ar dtús, a deir sé, is í ardchaighdeán an metalcore a mheallas ar ais thú.

Fógraíodh i mí Iúil 2025 go mbeadh Gun Ghaol ag triall thar Shruth na Maoile le casadh ag Dorn san Aer na bliana. Is í an fhéile seo i nGaeltacht Thír Chonaill an chéad gig thar sáile dar chas an banna riamh. D'eisigh siad seinnliosta saincheaptha don seó.

Foireann

 Colin Stone (príomhamhránaí)
 Stuart Bradley (drumaí)
 Finlay Cable (dord)
 Paul Martin (giotár)

Dioscliosta
Albaim
 Leum (2024)

EPanna

 Sgrios (2025)

Singlí

 "Tóg Dealbh" (2025)
 "Air An Oir" (2025)
 "DEISEAL" (2025)
 "Suidh Sìos" (2025)
 "Marbhtach" (2024)
 "Clachan" (2024)
 "Abair" (2024)
 "Toiseach An Deireadh" (2024)
 "Bha Thu Ceàrr" (2023)

Naisc sheachtracha
 Suíomh oifigiúil: gunghaol.com
 Bandcamp: gunghaol.bandcamp.com
 Léirmheas: "EP Review: Gun Ghaol – Sgrios (Self Released)"

Féach freisin
 Mill a h-Uile Rud
 BALACH
 Corr Mhóna

Tagairtí

Catagóir:Racghrúpaí Albanacha
Catagóir:Racghrúpaí Gaeilge
Catagóir:Racghrúpaí
Catagóir:Miotal trom
Catagóir:Ceol na hAlban
Catagóir:Gaeilge na hAlban
Catagóir:Ceol Ghaeilge na hAlban
Catagóir:Daoine beo
Catagóir:Bannaí a chanann i nGaeilge
Catagóir:Grúpaí ceoil bunaithe sa bhliain 2023